CELEX: 32018D1892
Language: fi
Date: 2018-12-03 00:00:00
Title: Komission täytäntöönpanopäätös (EU) 2018/1892, annettu 3 päivänä joulukuuta 2018, Latvian Euroopan parlamentin ja neuvoston direktiivin 2006/42/EY mukaisesti toteuttamasta toimenpiteestä GGP Italy SpA:n valmistaman ruohonleikkurin markkinoille saattamisen kieltämiseksi (tiedoksiannettu numerolla C(2018) 7656) (ETA:n kannalta merkityksellinen teksti.)

5.12.2018   
               
               
                  FI
               
               
                  Euroopan unionin virallinen lehti
               
               
                  L 309/40
               
            
         KOMISSION TÄYTÄNTÖÖNPANOPÄÄTÖS (EU) 2018/1892,
         annettu 3 päivänä joulukuuta 2018,
         Latvian Euroopan parlamentin ja neuvoston direktiivin 2006/42/EY mukaisesti toteuttamasta toimenpiteestä GGP Italy SpA:n valmistaman ruohonleikkurin markkinoille saattamisen kieltämiseksi
         
            
               (tiedoksiannettu numerolla C(2018) 7656)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/42/EY (1) ja erityisesti sen 11 artiklan 3 kohdan,
         sekä katsoo seuraavaa:
         
                     (1)
                  
                  
                     Latvia ilmoitti komissiolle 1 päivänä heinäkuuta 2014 toimenpiteestä, jolla kielletään saattamasta markkinoille ruohonleikkuria, joka on tyyppiä Stiga Collector 35 EL (C350, 297352654/S13) ja jota valmistaa GGP Italy SpA, via del Lavoro 6, 31033 Castelfranco Veneto, Italia.
                  
               
                     (2)
                  
                  
                     Latvia toteutti toimenpiteen 3 päivänä joulukuuta 2013, koska se katsoi, ettei ruohonleikkuri ollut direktiivin 2006/42/EY liitteessä I olevassa 1.3.8 ja 1.4.1 kohdassa vahvistettujen olennaisten terveys- ja turvallisuusvaatimusten mukainen, sillä se ei ollut yhdenmukaistetun standardin EN 60335–2-77:2010 mukainen.
                  
               
                     (3)
                  
                  
                     Komissio antoi täytäntöönpanopäätöksen (EU) 2015/902 (2), jossa se totesi Latvian toteuttaman toimenpiteen olevan perusteltu.
                  
               
                     (4)
                  
                  
                     Unionin yleinen tuomioistuin kumosi 26 päivänä tammikuuta 2017 antamallaan tuomiolla (3) täytäntöönpanopäätöksen (EU) 2015/902 sillä perusteella, että kyseinen päätös ei perustu konkreettiseen näyttöön siitä, ettei direktiivissä 2006/42/EY säädettyjä olennaisia terveys- ja turvallisuusvaatimuksia ole noudatettu, vaan pelkästään siihen, ettei kyseessä oleva ruohonleikkuri täytä yhdenmukaistetun standardin EN 60335-2-77:2010 vaatimuksia, vaikka se, että ruohonleikkuri oli yhdenmukaistetun standardin EN 60335-2-77:2006 mukainen, tuotti edelleen kyseisenä ajanjaksona (eli 3 päivästä syyskuuta 2012 lähtien 31 päivään elokuuta 2013 saakka) olettaman siitä, että se täyttää mainitut vaatimukset (4).
                  
               
                     (5)
                  
                  
                     Euroopan unionin toiminnasta tehdyn sopimuksen 266 artiklassa määrätyn velvollisuuden täyttämiseksi komission on toteutettava tarpeelliset toimenpiteet unionin yleisen tuomioistuimen tuomion noudattamiseksi.
                  
               
                     (6)
                  
                  
                     Tätä varten komissio kuuli asianomaisia osapuolia.
                  
               
                     (7)
                  
                  
                     Valmistaja vahvisti, että kyseistä ruohonleikkuria ei ole valmistettu eikä saatettu markkinoille missään EU:n jäsenvaltiossa 1 päivästä syyskuuta 2013 lähtien. Valmistaja vahvisti, että kyseinen ruohonleikkuri on vedetty pois jakelijoilta ja jälleenmyyjiltä Latviassa vuoden 2014 alussa, ja toimitti tietoja, joiden mukaan yhdenmukaistettua standardia EN 60335-2-77:2006 oli sovellettu oikein.
                  
               
                     (8)
                  
                  
                     Latvia toimitti tietoja, joiden perusteella sen kansallinen toimenpide on edelleen voimassa. Se vahvisti myös, että toimenpide perustui yhdenmukaistetun standardin EN 60335–2-77:2010 soveltamiseen ja yksinomaan kyseisen yhdenmukaistetun standardin nojalla tehtyyn arviointiin. Latvian toimittamat lisätiedot eivät olleet riittäviä osoittamaan, että yhdenmukaistettua standardia EN 60335-2-77:2006 oli sovellettu virheellisesti.
                  
               
                     (9)
                  
                  
                     Kaikkien käytettävissä olevien tietojen valossa ja ottaen erityisesti huomioon, että Latvian toimenpide perustui vaatimustenmukaisuuden arviointiin yhdenmukaistetun standardin EN 60335-2-77:2010 suhteen, kun unionin yleisen tuomioistuimen 26 päivänä tammikuuta 2017 antamasta tuomiosta seuraa, että yhdenmukaistettua standardia EN 60335-2-77:2006 sovellettiin kyseiseen tuotteeseen kyseisenä ajanjaksona, kansallista toimenpidettä ei voida pitää perusteltuna,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Latvian toteuttama toimenpide, jolla kielletään saattamasta markkinoille ruohonleikkuria, joka on tyyppiä Stiga Collector 35 EL (C 350, 297352654/S13) ja jota valmistaa GGP Italy SpA, via del Lavoro 6, 31033 Castelfranco Veneto, Italia, ei ole perusteltu.
         
         
            2 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 3 päivänä joulukuuta 2018.
            
               
                  Komission puolesta
               
               Elżbieta BIEŃKOWSKA
               
                  Komission jäsen
               
            
         
         
            (1)  EUVL L 157, 9.6.2006, s. 24.
         
            (2)  Komission täytäntöönpanopäätös (EU) 2015/902, annettu 10 päivänä kesäkuuta 2015, Latvian Euroopan parlamentin ja neuvoston direktiivin 2006/42/EY mukaisesti toteuttamasta toimenpiteestä GGP Italy spa:n valmistaman ruohonleikkurin markkinoille saattamisen kieltämiseksi (EUVL L 147, 12.6.2015, s. 22).
         
            (3)  Asia T-474/15, Global Garden Products Italy SpA (GGP Italy) v. Euroopan komissio, ECLI:EU:T:2017:36.
         
            (4)  ECLI:EU:T:2017:36, 70 ja 71 kohta.